CELEX: 32021R0080
Language: mt
Date: 2021-01-27 00:00:00
Title: Ir-Regolament ta’ Implimentazzjoni tal-Kummissjoni (UE) 2021/80 tas-27 ta’ Jannar 2021 li jikkonċerna n-nuqqas ta’ approvazzjoni tad-diossidu tal-karbonju bħala sustanza bażika f’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti (Test b’rilevanza għaż-ŻEE)

28.1.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 29/10
               
            
         IR-REGOLAMENT TA’ IMPLIMENTAZZJONI TAL-KUMMISSJONI (UE) 2021/80
         tas-27 ta’ Jannar 2021
         li jikkonċerna n-nuqqas ta’ approvazzjoni tad-diossidu tal-karbonju bħala sustanza bażika f’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b’mod partikolari l-Artikolu 23(5) flimkien mal-Artikolu 13(2),
         Billi:
         
                     (1)
                  
                  
                     Fis-27 ta’ Frar 2018, il-Kummissjoni rċeviet applikazzjoni mingħand Dr. Knoell Consult GmbH għall-approvazzjoni tad-diossidu tal-karbonju (E 290) għall-konsum mill-bniedem bħala sustanza bażika (Nru CAS 124-38-9). L-applikazzjoni rreferiet għall-użu bħala fumigant wara l-ħsad kontra l-insetti u d-dud.
                  
               
                     (2)
                  
                  
                     Id-diossidu tal-karbonju huwa diġà approvat bħala sustanza attiva għall-użu fil-prodotti għall-prodott għall-protezzjoni tal-pjanti mill-1 ta’ Settembru 2009 (2) u huwa inkluż fil-Parti A tal-Anness tar-Regolament ta’ Implimentazzjoni tal-Kummissjoni (UE) Nru 540/2011 (3).
                  
               
                     (3)
                  
                  
                     Attwalment id-diossidu tal-karbonju huwa awtorizzat u jitqiegħed fis-suq bħala prodott għall-protezzjoni tal-pjanti f’bosta Stati Membri. L-ispeċifikazzjoni tal-identità tas-sustanza fl-applikazzjoni għall-approvazzjoni bħala sustanza bażika hija l-istess bħal dik tas-sustanza attiva approvata.
                  
               
                     (4)
                  
                  
                     Minkejja li t-tielet subparagrafu jipprevedi li l-oġġetti tal-ikel iridu jiġu kkunsidrati bħala sustanza bażika, l-Artikolu 23(1)(d) tar-Regolament (KE) Nru 1107/2009 jeskludi l-approvazzjoni tad-diossidu tal-karbonju għall-konsum mill-bniedem, peress li sustanza tista’, fost kriterji oħra, tiġi approvata biss bħala sustanza bażika jekk ma jitqegħdux fis-suq bħala prodott għall-protezzjoni tal-pjanti. Madankollu, attwalment dan hu l-każ għad-diossidu tal-karbonju għall-konsum mill-bniedem.
                  
               
                     (5)
                  
                  
                     Dan ir-Regolament huwa mingħajr preġudizzju għall-preżentazzjoni ta’ applikazzjoni ġdida għall-approvazzjoni tad-diossidu tal-karbonju bħala sustanza bażika f’konformità mal-Artikolu 23(3) tar-Regolament (KE) Nru 1107/2009 ladarba tiskadi l-approvazzjoni eżistenti tad-diossidu tal-karbonju bħala sustanza attiva u ladarba jkunu ġew irtirati jew jiskadu l-awtorizzazzjonijiet kollha għall-prodotti għall-protezzjoni tal-pjanti.
                  
               
                     (6)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Is-sustanza diossidu tal-karbonju (E 290) mhijiex approvata bħala sustanza bażika.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-27 ta’ Jannar 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 309, 24.11.2009, p. 1.
         
            (2)  Id-Direttiva tal-Kummissjoni 2008/127/KE tat-18 ta’ Diċembru 2008 li temenda d-Direttiva tal-Kunsill 91/414/KEE għall-inklużjoni ta’ bosta sustanzi attivi (ĠU L 344, 20.12.2008, p. 89).
         
            (3)  Ir-Regolament ta’ Implimentazzjoni tal-Kummissjoni (UE) Nru 540/2011 tal-25 ta’ Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f’dak li għandu x’jaqsam mal-lista ta’ sustanzi attivi approvati (ĠU L 153, 11.6.2011, p. 1).